माँ दुर्गा का सातवाँ रूप कालरात्रि के नाम से जाना जाता है, जो पापियों का नाश करने वाली हैं। माँ का यह अवतार बेहद ही आक्रामक माना जाता है और गदर्भ (गदहा) उनकी सवारी है। उनका स्वरूप बेहद ही भयभीत करने वाला है। उनका वर्ण घने अंधकार की तरह काला है और सिर पर बिखरे बाल हैं। इनकी लाल तीन आँखें बेहद ही डरावनी है। इनकी साँस से अग्नि उत्पन्न होती है। देवी की चार भुजाएँ हैं, दोनों दाहिने हाथ क्रमशः अभय और वर मुद्रा हैं, जबकि बाएँ दोनों हाथ में क्रमशः तलवार और खड़ग हैं। जिनसे वे असुरों का संहार कर अपने भक्तों की रक्षा करती हैं। भक्तों के द्वारा उनका नाम जपने मात्र से सारी बुरी शक्तियाँ दूर हो जाती हैं।